Oraklu għall-Filistja Il-kelma tal-Mulej li ġiet lill-profeta Ġeremija għall-Filistin, qabel ma l-Fargħun kien ħabat għal Gaża : "Dan jgħid il-Mulej: Araw, l-ilmijiet telgħin mit-Tramuntana u se jsiru xmara mfawra. Se jgħarrqu l-art u kulma fiha, il-belt u n-nies li jgħixu fiha. Jgħajtu n-nies u jwerżqu, dawk kollha li jgħammru fil-pajjiż. Għat-tqawqib taż-żwiemel qawwija tiegħu; għall-ħsejjes kbar tal-karrijiet, u l-irbumbjar tar-roti tiegħu, il-missirijiet ma jdurux lejn uliedhom minħabba t-telqa ta' jdejhom. Għax wasal jum il-qerda tal-Filistin ilkoll kemm huma, biex jinqered għal Tir u għal Sidon , kull min għad fadal jgħinhom. Għax il-Mulej se jeqred il-Filistin, il-bqija tal-gżira ta' Kaftor . Qriegħet Gaża, intemmet Askalon. Int Asdod, fdal l-Għanakin, kemm se ddum tqatta' ġismek? Ah, ix-xabla tal-Mulej, kemm se ddum ma tieqaf? Erġa' idħol f'għantek, strieħ u iskot! Kif tista' tieqaf jekk jikkmandaha l-Mulej? Askalon u x-xtajta tal-baħar, għal hemm hu bagħatha?